《铜雀台辞》
宋代·赵汝燧

屋一百间台十丈，岧峣突兀九霄上。明月空照八尺床，几点酸风摇穗帐。

离宫金锁掣不开，美人红粉今成灰。兰麝分恩销馀馥，铜雀飞去无时回。

太官朝暮荐酒脯，迷魂尚爱残歌舞。恋恋西陵一抔土，上马横槊平日诧英武。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。